ธอส.ควัก 3 หมื่นล้านคลอดแพ็กเกจให้กู้เพื่อสังคม
ผู้มีรายได้น้อยได้เฮ ธอส. เตรียมคลอดแพ็กเกจสินเชื่อเชิงสังคมยอดฮิตอีกกว่า 3 หมื่นล้านเร็วๆ นี้
28 ก.พ. 2560

ผู้มีรายได้น้อยได้เฮ ธอส. เตรียมคลอดแพ็กเกจสินเชื่อเชิงสังคมยอดฮิตอีกกว่า 3 หมื่นล้านเร็วๆ นี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เตรียมออกแพ็กเกจสินเชื่อเชิงสังคมหรือโซเชียล โซลูชั่น มีวงเงินกว่า 3 หมื่นล้านบาท ซึ่งส่วนใหญ่เป็นมาตรการเดิมที่ดี มีผู้สนใจจำนวนมากและปิดโครงการไปแล้วจะนำมาเปิดโครงการใหม่ให้คนที่ยังไม่ทันได้ใช้สิทธิในปีก่อนได้เข้าถึงสินเชื่อดังกล่าวอีกครั้ง เช่น โครงการบ้านผู้สูงอายุ ให้กู้สำหรับผู้ที่มีอายุ 50 ปีขึ้นไป โดยสามารถกู้ร่วมกับคู่สมรสจดทะเบียน บุตร หรือหลานได้ ให้กู้เพื่อซื้อ ปลูกสร้าง ต่อเติม และซ่อมแซมที่อยู่อาศัย ที่มีคุณสมบัติเหมาะสมกับการอยู่อาศัยของผู้สูงอายุตามเงื่อนไขที่ธนาคารกำหนดหรือซื้ออุปกรณ์หรือสิ่งอำนวยความสะดวกที่เกี่ยวเนื่องเพื่อประโยชน์ในการอยู่อาศัย
นอกจากนี้ ยังเตรียมนำโครงการบ้านสานรัก ที่ปล่อยสินเชื่อให้กับผู้มีรายได้น้อยและปานกลาง ที่มีเงินเดือนไม่เกิน 1.5 หมื่นบาท ปล่อยกู้สูงสุดไม่เกิน 2 ล้านบาท โดยจะปล่อยกู้ในเงื่อนไขที่ผ่อนปรน ซึ่งปิดโครงการไปแล้ว นำออกมาเปิดตัวใหม่ให้ผู้มีรายได้น้อยและปานกลางได้กู้อีก ในอัตราดอกเบี้ยผ่อนปรน เนื่องจากในปีก่อนมีผู้มีรายได้น้อยและปานกลางเข้ามายื่นขอสินเชื่อในโครงการนี้เป็นวงเงินมากกว่า 3 หมื่นล้านบาท
“ในปี 2560 ธนาคารมีเป้าหมายปล่อยสินเชื่อรวม 1.78 แสนล้านบาท ซึ่งจะแบ่งพันธกิจการปล่อยสินเชื่อเพื่อช่วยเหลือสังคม กับการปล่อยสินเชื่อในเชิงธุรกิจแบ่งสัดส่วนกัน 50/50” นายฉัตรชัย กล่าว
อย่างไรก็ดี ก่อนหน้านี้ ธอส.ได้ออกโครงการสินเชื่อเชิงธุรกิจหรือบิซิเนส โซลูชั่น มีกรอบวงเงิน 4.12 หมื่นล้านบาท เริ่มให้บริการในช่วงไตรมาส 1-2 ของปีนี้ ได้แก่ สินเชื่อสำหรับกลุ่มลูกค้าสวัสดิการหน่วยงานของรัฐ มีกรอบวงเงิน 6,000 ล้านบาท
นอกจากนี้ ยังมีสินเชื่อสำหรับกลุ่มลูกค้าสวัสดิการธุรกิจเอกชน กรอบวงเงิน 8,000 ล้านบาท และสินเชื่อสำหรับกลุ่มลูกค้ารายย่อยทั่วไป กรอบวงเงิน 5,000 ล้านบาท กลุ่มลูกค้าโครงการจัดสรรที่เข้าร่วมโครงการ ประเภท Fast Track/ Smart Fast Track/Regional Fast Track และ LTF กับธนาคาร มีกรอบวงเงิน 2 หมื่นล้านบาท